SA ma, kinders uit Pakistan geredŉ Suid-Afrikaanse vrou en haar twee kinders is op pad terug van Pakistan na Suid-Afrika nadat hulle deur die polisie gered is. Die polisie sê in ŉ verklaring dat Sajida Sungey (37) en haar twee kinders, ŉ 11-jarige dogter en babaseun, in Mei 2010 saam met haar man na Pakistan is. Sungey se man is ŉ Pakistani burger en hulle is in Suid-Afrika getroud. Sungey en haar 11-jarige dogter is glo deur die man mishandel en mag nie teruggekeer het na Suid-Afrika nie. Sungey het die Suid-Afrikaanse hoë kommissaris in Islamabad gekontak wat op sy beurt die polisie in kennis gestel het. Die polisie se skakelbeampte in Islamabad het die saak begin ondersoek. Sungey het beweer dat die mishandeling van so graad was dat sy nie eers die adres geken het waar sy in Pakistan gebly het nie. Sy kon die skakelbeampte egter van genoeg inligting verskaf sodat hy kon uitvind waar sy bly. Die polisie in Pakistan het met behulp van die Suid-Afrikaanse polisiediens vir Sungey en haar twee kinders gered. Sungey en haar twee kinders is tans onderweg van Pakistan na Suid-Afrika met behulp van die organisasie, Gift of the Givers.